和吳沖卿學士省中植菊
作者：梅堯臣
朝代：宋

paragraphs: 園菓已熟實未墜，野卉已老葉未瘁。
菊叢是時方發榮，潭上籬邊俱有爲。
一從潭島輔長年，一自籬根圖暫醉。
今將移近省中蘭，壅培早與陶潛異。
黄土肥濃沃井泉，朱欄屈曲侵堦地。
勁風不到何動摇，清露能霑誰著意。
看看重九各登高，金蕊滿頭無所忌。
及此頻邀同舍歡，向來莫羨鍾繇賜。
我家蓬藋不足云，强對嘉章顔起愧。